
V E N D i M
Nr.104, datë 31.7.2001

“Në EMëR Të REPUBLIKëS Së SHQIPëRISë”

Gjykata Kushtetuese e Republikës së Shqipërisë, e përbërë nga:
Fehmi Abdiu		Kryetar i Gjykatës Kushtetuese
Gjergj Sauli		Anëtar i  	  ""
Alfred Karamuço	Anëtar i 	  ""
Kristofor Peçi		Anëtar i  	  ""
Kujtim Puto		Anëtar i  	  ""
Sokol Sadushi		Anëtar i  	  ""
Petrit Plloçi		Anëtar i  	  ""
Tefta Zaka		Anëtare e  	  ""
Zija Vuci		Anëtar i  	   ""

me sekretare Arbenka Lalica, në datën 31.7.2001, mori në shqyrtim në seancë gjyqësore me dyer të hapura çështjen nr.111 Akti që i përket:

KëRKUES:Tritan Shehu, përfaqësuar nga avokat Artan Hajdari
SUBJEKTE TË INTERESUARA:
1. PARTIA DEMOKRATE, përfaqësuar nga Sali Kelmendi.
2. KOMISIONI QENDROR I ZGJEDHJEVE, përfaqësuar nga Sokol Lamaj, me autorizim.

O B J E K T I:

Kundërshtimi i vendimit të Komisionit Qendror të Zgjedhjeve nr.206, datë 27.6.2001.
BAZA LIGJORE: Neni 141 i Kodit Zgjedhor.


Kërkuesi ka parashtruar  këto shkaqe për shfuqizimin e vendimit:
Nga të dhënat del se 480 vota për kërkuesin Tritan Shehu dhe 360 vota për Partinë Demokrate si subjekt zgjedhor, padrejtësisht janë konsideruar të pavlefshme nga komisionerët e qendrave të votimit të zonës zgjedhore nr.35.
Sipas kërkuesve, të cilët pretendojnë se këto të dhëna i kanë siguruar nga vëzhguesit e tyre në këto qendra votimi, rezulton se në fakt të gjitha fletët i mësipërme të votimit janë të vlefshme.
Në këto rrethana ata i kërkojnë Gjykatës Kushtetuese që të hapen kutitë e votimit dhe pasi të bëhet verifikimi vetëm i këtyre fletëve të votimit të bëhet nga ana e saj rivlerësimi.
Në kërkesë theksohet se ky rivlerësim ka rëndësi vetëm për kandidatin Tritan Shehu, pasi subjekti politik që e ka mbështetur atë ka adaptuar një rregull sipas të cilit, përfiton nga lista shumemërore ai kandidat që merr numrin më të madh të votave në konkurrimin si kandidat i drejtpërdrejtë.
Nga ana tjetër vihet  në dukje se një gjë e tillë nuk sjell asnjë ndryshim në renditjen e partive politike si subjekte zgjedhore, për shkak se korrigjimet që kërkohen, janë me shifra kaq të vogla sa nuk ndikojnë në rezultatin e shpallur.

GJYKATA KUSHTETUESE,

pasi dëgjoi relatorin Zija Vuci, kërkuesin dhe përfaqësuesin e tij, përfaqësuesin e Komisionit Qendror të Zgjedhjeve, si dhe analizoi çështjen në tërësi,

V ë R E N:

Partia Demokrate dhe kandidati i saj për deputet në Kuvendin e Shqipërisë zoti Tritan Shehu kanë kundërshtuar vendimin e Komisionit Qendror të Zgjedhjeve, duke parashtruar se rezultati i shpallur prej tij nuk pasqyron realisht numrin e votave të fituara prej tyre si subjekte zgjedhore.
Për këtë, ata kanë pretenduar se shumë qendra votimi të zonës elektorale nr.35 kur është zhvilluar raundi i parë i zgjedhjeve në datën 24.6.2001, atyre u janë konsideruar padrejtësisht të pavlefshme një numër i madh fletësh votimi, ndonëse nga forma dhe përmbajtja e tyre nuk konstatohet asnjë lloj parregullsie.
Një pretendim të tillë kërkuesit e kanë mbështetur në vërejtjet me shkrim që kanë bërë vëzhguesit e tyre në modelarët përkatës të këtyre njësive zgjedhore.
Siç del edhe nga materialet që ndodhen në dosje, ata kanë reaguar menjëherë për zgjidhjen e këtij problemi. Brenda afateve ligjore kanë ushtruar të drejtën e ankimit  duke iu drejtuar fillimisht komisionit zonal dhe Komisionit Qendror të Zgjedhjeve dhe më pas kanë shfrytëzuar edhe rrugën gjyqësore. I kanë kërkuar Gjykatës së Rrethit dhe më vonë edhe Gjykatës  së Apelit të Tiranës hapjen e kutive të votimit dhe verifikimin vetëm të fletëve të votimit të deklaruara të pavlefshme nga komisionet e qendrave të votimit.
Megjithatë, secili prej këtyre organeve nuk ka pranuar të ndërmarrë këtë veprim, me arsyetimin se zgjidhja në themel e kësaj çështjeje nuk hyn në juridiksionin e tyre administrativ ose gjyqësor.
Në këto kushte, Gjykata Kushtetuese çmon se është detyrë e saj që të investohet përfundimisht me shqyrtimin e kësaj kërkese, përderisa kjo ka si objekt rivendosjen e një të drejte themelore që pretendohet se është shkelur dhe që konkretisht është e drejta për t'u zgjedhur. 
Jo vetëm kaq, por përfshirja e saj për zgjidhje në juridiksion të kësaj gjykate diktohet edhe nga faktorë të tjerë, siç janë argumentet e nevojshëm që kanë paraqitur kërkuesit për vërtetimin e pretendimeve të parashtruara si edhe legjitimimi dhe interesi i tyre në ushtrimin e një kërkese të tillë.
Ky interes është i lidhur me mënyrën e ndarjes së mandateve të fituara nëpërmjet sistemit proporcional, mënyrë kjo që është vendosur nga vetë Partia Demokrate si subjekt elektoral dhe që është miratuar nga Komisioni Qendror i Zgjedhjeve.
Sipas këtyre kritereve, renditja e kandidatëve të kësaj partie në listat shumemërore, bëhet sipas numrit të votave të fituara nga secili prej tyre në votimin e drejtpërdrejtë dhe fiton mandantin e deputetit ai që ka marrë  më shumë vota, duke spostuar të tjerët që vijnë pas tij në listë.
Prandaj e vetmja rrugë për zgjidhjen e kësaj çështjeje është hapja e kutive të votimit, si dhe verifikimi dhe rivlerësimi i të gjitha fletëve të pavlefshme të votimit të zonës elektorale nr.35, por që i takojnë vetëm kërkuesit Tritan Shehu dhe partisë që e ka mbështetur atë.
Në bazë të nenit 167 pika 2 të Kodit Zgjedhor, kryerjen e këtyre veprimeve Gjykata Kushtetuese ia ngarkon Komisionit Qendror të Zgjedhjeve si organ i paanshëm dhe i specializuar për zgjidhjen e mosmarrëveshjeve që lindin gjatë procesit zgjedhor.
Nga ana tjetër, angazhimi i tij me këtë detyrë nuk përbën shkelje të rregullave të procedurës, përkundrazi eliminon disa veprime të tepërta e të panevojshme dhe afron më shumë kohën për shpalljen nga ky organ të rezultateve përfundimtare të zgjedhjeve.

PëR KëTO ARSYE:

Gjykata Kushtetuese e Republikës së Shqipërisë, në bazë të nenit 131 të Kushtetutës,

V E N D O S i:

- Pranimin e kërkesës
- Urdhërimin e Komisionit Qendror të Zgjedhjeve të hapë kutitë e votimit të raundit të parë të zgjedhjeve në zonën zgjedhore nr.35, të verifikojë vlefshmërinë e votave të pavlefshme të kandidatit për deputet Tritan Shehu e të Partisë Demokrate, si dhe në përfundim të shpallë rezultatin përfundimtar.
- Ky vendim është përfundimtar, i formës së prerë dhe hyn në fuqi menjëherë.



